हफ्तेभर की एडवांस बुकिंग के बावजूद 2 दिन बाद लौट रहे टूरिस्ट, होटलों में सन्नाटा
मौसम की बेरुखी से शिमला आ रहे टूरिस्ट अब निराश होने लगे हैं। बीते दिनों हुई बारिश से शिमला में भले ही 7 डिग्री तक तापमान में गिरावट दर्ज हुई, लेकिन हिल्स क्वीन आए सैलानी मौसम से खुश नहीं हैं। लिहाजा शिमला के आलीशान होटल अब सूने पड़ गए हैं।
हिमाचल में मौसम की बेरुखी से टूरिस्ट्स में निराशा हैं। हालांकि फरवरी के दूसरे हफ्ते के मुकाबले तीसरे हफ्ते में शिमला के अधिकतम तापमान में 7 डिग्री तक की गिरावट आई है लेकिन सैलानियों का पसीना छूट रहा है। इसकी वजह से ज्यादातर होटल खाली हो गए हैं। होटलों में 30% तक ही ऑक्यूपेंसी रह गई है और फिलहाल मार्च के पहले हफ्ते तक कोई एडवांस बुकिंग नहीं हो रही।
HPTDC के होटलों में तो 40% डिस्काउंट के बावजूद बुकिंग नहीं आ रही।
जालंधर से शिमला आए मनप्रीत सिंह ने कहा कि यहां गर्मी है। इससे ज्यादा ठंडी रातें तो पंजाब में होती हैं। शिमला घूमने का बड़ा मन था, लेकिन फरवरी में ही यहां इतनी गर्मी है कि दोबारा हिमाचल आने से पहले 10 बार सोचेंगे।
उन्होंने कहा कि वह एक हफ्ते की एडवांस बुकिंग करवाकर आए थे, लेकिन गर्मी के चलते 2 दिन में ही वापस जा रहे हैं। वह लोग अपने बैग में गर्म कपड़े भरकर लाए थे, लेकिन यहां इतनी गर्मी है कि उन्हें समर के हिसाब से हल्के कपड़े खरीदने पड़ गए।
नवविवाहित जोड़े भी निराश
जालंधर से आई आराध्या ने कहा कि उनकी हाल ही में शादी हुई है। उन्होंने हनीमून डेस्टिनेशन के तौर पर सबसे पहले शिमला को चुना, लेकिन यहां आकर सिवाय पछतावे के कुछ नहीं हो रहा। शिमला पर ऊंची दुकान फीके पकवान वाली कहावत सटीक बैठती है।
कल से खराब होगा मौसम
शिमला में इस बार मौसम की बेरुखी से सैलानी जमकर परेशान हुए हैं। कोरोना की वजह से दो साल का सीजन पिटने के बाद इस बार बेशक सबसे ज्यादा टूरिस्ट हिमाचल आए लेकिन शिमला में बर्फबारी न होने से उनकी उम्मीदों पर पानी फिर गया। हालांकि 25 फरवरी से प्रदेश में मौसम के करवट बदलने और बारिश के आसार हैं लेकिन बर्फबारी की कोई उम्मीद नहीं है। तापमान थोड़ा कम होने से आए हुए टूरिस्ट शायद रुक जाएं।